ผู้บริหารบริษัทยักษ์ใหญ่อังกฤษชี้การถอนตัวจาก EU สร้างความเสี่ยงแรงงาน-ศก.
ผู้บริหารบริษัทยักษ์ใหญ่อังกฤษชี้การถอนตัวจาก EU สร้างความเสี่ยงแรงงาน-ศก.
23 ก.พ. 2559

สำนักข่าวอินโฟเควสท์ รายงานว่า ผู้บริหารบริษัทเอกชนรายใหญ่ของอังกฤษส่วนหนึ่งมองว่า การถอนตัวจากการเป็นสมาชิกของสหภาพยุโรป (EU) จะส่งผลกระทบต่อตำแหน่งงานและทำให้เศรษฐกิจของสหราชอาณาจักรตกอยู่ในความเสี่ยง
ผู้บริหารบริษัท บีที, มาร์คส์ แอนด์ สเปนเซอร์ และโวดาโฟน ได้ลงนามในจดหมายที่ได้มีการตีพิมพ์ในเดอะ ไทมส์ ว่า การถอนตัวจาก EU จะกระทบต่อการลงทุนในสหราชอาณาจักร อย่างไรก็ดี การถอนตัวจาก EU จะช่วยลดขั้นตอนการกำกับดูและต้นทุนที่ไม่จำเป็นออกไป
ในจดหมายยังระบุด้วยว่า นายกรัฐมนตรีอังกฤษได้รับคำมั่นจาก EU เรื่องการลดภาระด้านกฎเกณฑ์ การลงลึกเรื่องการเป็นตลาดเดี่ยว และการลงนามข้อตกลงการค้าระหว่างที่สำคัญๆ
ก่อนหน้านี้ นายเดวิด คาเมรอน นายกรัฐมนตรีอังกฤษเปิดเผยว่า การจัดทำประชามติในประเด็นที่ว่า อังกฤษควรจะอยู่เป็นสมาชิกของ EU ต่อไปหรือไม่นั้น จะจัดขึ้นในวันที่ 23 มิ.ย.ทั่วประเทศ
นายคาเมรอนกล่าวภายหลังจากที่คณะรัฐมนตรีได้เห็นชอบเรื่องการเสนอให้อังกฤษยังคงเป็นสมาชิกใน EU ว่า ผมเชื่อว่าอังกฤษจะมีความปลอดภัยและแข็งแกร่งมากขึ้นในสหภาพยุโรปที่ได้มีการปฏิรูปแล้ว
นายบอริส จอห์นสัน นายกเทศมนตรีกรุงลอนดอน ผู้มีแนวคิดอนุรักษ์นิยมสุดขั้ว ประกาศสนับสนุนการถอนตัวออกจากการเป็นสมาชิก EU ของอังกฤษในการลงประชามติทั่วประเทศ
สื่ออังกฤษมองว่า การประกาศดังกล่าวถือเป็นการสกัดกั้นความพยายามของนายกรัฐมนตรีเดวิด คาเมรอน ที่ต้องการให้อังกฤษยังเป็นสมาชิก EU ต่อไป เนื่องจากนายจอห์นสันเป็นผู้มีวาทะศิลป์ และได้รับความนิยมในบรรดาผู้ลงคะแนน